title: Sklep Sveta (EU) 2018/1518 z dne 9. oktobra 2018 o spremembi Sklepa 1999/70/ES o zunanjih revizorjih nacionalnih centralnih bank glede zunanjega revizorja Banco de España

text:
                  12.10.2018

                  SL

                  Uradni list Evropske unije

                  L 256/63

         SKLEP SVETA (EU) 2018/1518
         z dne 9. oktobra 2018
         o spremembi Sklepa 1999/70/ES o zunanjih revizorjih nacionalnih centralnih bank glede zunanjega revizorja Banco de España
         SVET EVROPSKE UNIJE JE –
         ob upoštevanju Protokola št. 4 o statutu Evropskega sistema centralnih bank in Evropske centralne banke, ki je priložen Pogodbi o Evropski uniji in Pogodbi o delovanju Evropske unije, ter zlasti člena 27.1 Protokola,
         ob upoštevanju Priporočila Evropske centralne banke z dne 6. septembra 2018 Svetu Evropske unije o zunanjem revizorju centralne banke Banco de España (ECB/2018/22) (1),
         ob upoštevanju naslednjega:

                     (1)

                     Revizijo računovodskih izkazov Evropske centralne banke (ECB) in nacionalnih centralnih bank držav članic, katerih valuta je euro, opravljajo neodvisni zunanji revizorji, ki jih priporoči Svet ECB in odobri Svet Evropske unije.

                     (2)

                     Mandat sedanjega zunanjega revizorja centralne banke Banco de España je potekel po reviziji za poslovno leto 2017. Zato je treba imenovati zunanjega revizorja od poslovnega leta 2018.

                     (3)

                     Banco de España je za svojega zunanjega revizorja za poslovna leta od 2018 do 2020, z možnostjo podaljšanja mandata na poslovni leti 2021 in 2022, izbrala začasno združenje podjetij Mazars Auditores, S.L.P. – Mazars, S.A.

                     (4)

                     Svet ECB je priporočil, da se začasno združenje podjetij Mazars Auditores, S.L.P. – Mazars, S.A. imenuje za zunanjega revizorja centralne banke Banco de España za poslovna leta od 2018 do 2020 z možnostjo podaljšanja mandata na poslovni leti 2021 in 2022.

                     (5)

                     Skladno s priporočilom Sveta ECB bi bilo zato treba ustrezno spremeniti Sklep Sveta 1999/70/ES (2) –

               SPREJEL NASLEDNJI SKLEP:

            Člen 1
            V členu 1 Sklepa 1999/70/ES se odstavek 3 nadomesti z naslednjim:

                  „3.   Začasno združenje podjetij Mazars Auditores, S.L.P. – Mazars, S.A. se odobri kot zunanji revizor Banco de España za poslovna leta od 2018 do 2020.“

            Člen 2
            Ta sklep začne učinkovati z dnem uradne obvestitve.

            Člen 3
            Ta sklep je naslovljen na ECB.

            V Luxembourgu, 9. oktobra 2018

                  Za Svet

                  Predsednica

               E. KÖSTINGER

            (1)  UL C 325, 14.9.2018, str. 1.

            (2)  Sklep Sveta 1999/70/ES z dne 25. januarja 1999 o zunanjih revizorjih nacionalnih centralnih bank (UL L 22, 29.1.1999, str. 69).


title: Sklep Sveta (EU) 2018/1582 z dne 15. oktobra 2018 o stališču, ki se v imenu Unije zavzame v okviru Skupnega odbora, ustanovljenega z Okvirnim sporazumom o obsežnem partnerstvu in sodelovanju med Evropsko unijo in njenimi državami članicami na eni strani ter Socialistično republiko Vietnam na drugi strani, v zvezi s sprejetjem poslovnika Skupnega odbora, ustanovitvijo pododborov in posebnih delovnih skupin ter sprejetjem njihovega mandata

text:
                  22.10.2018

                  SL

                  Uradni list Evropske unije

                  L 263/61

         SKLEP SVETA (EU) 2018/1582
         z dne 15. oktobra 2018
         o stališču, ki se v imenu Unije zavzame v okviru Skupnega odbora, ustanovljenega z Okvirnim sporazumom o obsežnem partnerstvu in sodelovanju med Evropsko unijo in njenimi državami članicami na eni strani ter Socialistično republiko Vietnam na drugi strani, v zvezi s sprejetjem poslovnika Skupnega odbora, ustanovitvijo pododborov in posebnih delovnih skupin ter sprejetjem njihovega mandata
         SVET EVROPSKE UNIJE JE –
         ob upoštevanju Pogodbe o delovanju Evropske unije ter zlasti členov 207 in 209 v povezavi s členom 218(9) Pogodbe,
         ob upoštevanju predloga Evropske komisije,
         ob upoštevanju naslednjega:

                     (1)

                     Okvirni sporazum o obsežnem partnerstvu in sodelovanju med Evropsko unijo in njenimi državami članicami na eni strani ter Socialistično republiko Vietnam na drugi strani (1) (v nadaljnjem besedilu: Sporazum) je začel veljati 1. oktobra 2016.

                     (2)

                     S členom 52(1) Sporazuma se ustanovi Skupni odbor, ki je med drugim pristojen za zagotavljanje ustreznega delovanja in izvajanja Sporazuma.

                     (3)

                     Člen 52(5) Sporazuma določa, da Skupni odbor sprejme svoj poslovnik, člen 52(3) pa določa, da ustanovi pododbore in posebne delovne skupine.

                     (4)

                     Da se zagotovi učinkovito izvajanje Sporazuma, bi bilo treba poslovnik Skupnega odbora sprejeti čim prej.

                     (5)

                     Stališče Unije v okviru Skupnega odbora v zvezi s sprejetjem poslovnika Skupnega odbora,ustanovitvijo pododborov in posebnih delovnih skupin ter sprejetjem njihovega mandata bi zato moralo temeljiti na priloženih osnutkih sklepov Skupnega odbora –

               SPREJEL NASLEDNJI SKLEP:

            Člen 1
            Stališče, ki se v imenu Unije zavzame na prvem zasedanju Skupnega odbora, ustanovljenega s členom 52 Okvirnega sporazuma med Evropsko unijo in njenimi državami članicami na eni strani ter Socialistično republiko Vietnam na drugi strani, v zvezi s sprejetjem poslovnika Skupnega odbora, ustanovitvijo pododborov in posebnih delovnih skupin ter sprejetjem njihovega mandata, temelji na osnutkih sklepov Skupnega odbora, ki sta priložena temu sklepu.

            Člen 2
            Ta sklep začne veljati z dnem sprejetja.

            V Luxembourgu, 15. oktobra 2018

                  Za Svet

                  Predsednica

               F. MOGHERINI

            (1)  UL L 329, 3.12.2016, str. 8.

            PRILOGA 1

                  SKLEP št. 1/… SKUPNEGA ODBORA EU-VIETNAM
                  z dne …
                  o sprejetju njegovega poslovnika
                  SKUPNI ODBOR EU-VIETNAM JE –
                  ob upoštevanju Okvirnega sporazuma o obsežnem partnerstvu in sodelovanju med Evropsko unijo in njenimi državami članicami na eni strani ter Socialistično republiko Vietnam na drugi strani (v nadaljnjem besedilu: Sporazum) in zlasti člena 52 Sporazuma,
                  ob upoštevanju naslednjega:

                              (1)

                              Sporazum je začel veljati 1. oktobra 2016.

                              (2)

                              Za čim učinkovitejše izvajanje Sporazuma bi bilo treba sprejeti poslovnik Skupnega odbora –

                        SKLENIL:

                     Edini člen
                     Sprejme se poslovnik Skupnega odbora, kot je določen v Prilogi A.

                     V/Na …, xxxx.

                           Za Skupni odbor EU-Vietnam

                           Predsednik

               PRILOGA A

                  Poslovnik Skupnega odbora

                  Člen 1
                  Naloge in sestava

                     1.   Skupni odbor izvaja naloge iz člena 52 Okvirnega sporazuma o obsežnem partnerstvu in sodelovanju med Evropsko unijo in njenimi državami članicami na eni strani ter Socialistično republiko Vietnam na drugi strani (v nadaljnjem besedilu: Sporazum).

                     2.   Skupni odbor sestavljajo predstavniki obeh strani na najvišji možni ravni.

                  Člen 2
                  Seje

                     1.   Skupni odbor se običajno sestane enkrat na leto. Seje Skupnega odbora skliče predsednik. Seje so organizirane izmenično v Hanoju in Bruslju na sporazumno določen datum. Izredne seje Skupnega odbora se lahko skličejo na zahtevo katere koli pogodbenice, če se pogodbenici tako dogovorita.

                     2.   Ob soglasju pogodbenic lahko seje Skupnega odbora izjemoma potekajo v obliki video- ali telekonference.

                     3.   Seje Skupnega odbora potekajo za zaprtimi vrati, razen če predsednik v dogovoru s pogodbenicama ne odloči, da je seja javna.

                  Člen 3
                  Predsednik

                     1.   Skupnemu odboru eno koledarsko leto izmenično predseduje pogodbenica, ki je gostiteljica seje v zadevnem koledarskem letu. Skupnemu odboru iz člena 52 Sporazuma predseduje visoki predstavnik Unije za zunanje zadeve in varnostno politiko ali podpredsednik vlade oziroma minister za zunanje zadeve Socialistične republike Vietnam. Pravico do predsedovanja vsem ali delu sej Skupnega odbora lahko pogodbenica prenese na višjega uradnika.

                     2.   Pogodbenica, ki je gostiteljica prve seje Skupnega odbora, odboru predseduje od datuma navedene seje do 31. decembra istega leta.

                  Člen 4
                  Udeleženci

                     1.   Vsaka pogodbenica pred vsako sejo obvesti predsednika o predvideni sestavi svoje delegacije.

                     2.   Predsednik lahko, kadar je to primerno in v soglasju s pogodbenicama, na sejo povabi strokovnjake ali predstavnike drugih organov, da na seji delujejo kot opazovalci ali da zagotovijo informacije o določeni zadevi.

                  Člen 5
                  Sekretariat
                  Predstavnik Evropske službe za zunanje delovanje in predstavnik vlade Republike Vietnam delujeta skupaj kot sekretarja Skupnega odbora. Vsa sporočila za predsednika Skupnega odbora in od njega se posredujejo sekretarjema. Korespondenca za predsednika Skupnega odbora in od njega je lahko v kakršni koli pisni obliki, vključno z elektronsko pošto.

                  Člen 6
                  Dnevni redi sej

                     1.   Predsednik za vsako sejo pripravi začasni dnevni red. Začasni dnevni red se skupaj z ustreznimi dokumenti v kakršni koli pisni obliki pošlje pogodbenicama vsaj 30 dni pred začetkom seje. Predsednik lahko v soglasju s pogodbenicama določi drug rok za določeno sejo.

                     2.   Katera koli pogodbenica lahko v kakršni koli pisni obliki zahteva, da predsednik na dnevni red uvrsti določeno točko. Začasni dnevni red vključuje vse točke, za katere je predsednik prejel tako zahtevo najpozneje 21 dni pred datumom seje.

                     3.   Skupni odbor na začetku vsake seje sprejme dnevni red. Za uvrstitev točk, ki niso na začasnem dnevnem redu, na dnevni red je potrebno soglasje pogodbenic.

                     4.   Na seji Skupnega odbora lahko obe strani izmenjata informacije o dialogu o človekovih pravicah med Vietnamom in EU.

                  Člen 7
                  Zapisnik

                     1.   Predsednik po vsaki seji povzame sklepe, ki jih je sprejel Skupni odbor. Sekretarja skupaj sestavita osnutek zapisnika na podlagi navedenih sklepov v 30 dneh po datumu seje.

                     2.   Pogodbenici odobrita osnutek v 60 dneh po datumu seje ali do katerega koli datuma, o katerem se dogovorita. Ko pogodbenici odobrita osnutek zapisnika, predsednik podpiše dva izvirnika. Vsaka pogodbenica prejme po en izvirnik.

                  Člen 8
                  Sklepi in priporočila

                     1.   Po dogovoru s pogodbenicama lahko Skupni odbor sprejema sklepe in daje priporočila samo v okviru svojih funkcij in nalog, kot je določeno v členu 52 Sporazuma.

                     2.   Sklepi in priporočila, ki jih sprejme Skupni odbor, se naslovijo „Sklep“ ali „Priporočilo“, naslovu pa sledi zaporedna številka, datum sprejetja in opis vsebine. V vsakem sklepu je naveden datum začetka njegove veljavnosti.

                     3.   Skupni odbor lahko sklene, da sprejme sklepe ali priporočila s pisnim postopkom. V takih primerih se pogodbenici dogovorita za čas trajanja postopka. Če po izteku navedenega roka nobena od pogodbenic na predlagani sklep ali priporočilo ni izrazila nasprotovanja, predsednik Skupnega odbora razglasi, da je bil sklep oziroma priporočilo sprejeto soglasno.

                     4.   Sklepi in priporočila, ki jih sprejme Skupni odbor, se izdajo v dveh verodostojnih izvodih, ki ju podpiše predsednik Skupnega odbora.

                     5.   Vsaka pogodbenica lahko sklepe in priporočila Skupnega odbora objavi v svojem uradnem glasilu.

                  Člen 9
                  Stroški

                     1.   Vsaka pogodbenica krije svoje stroške v zvezi z osebjem, potovanjem in bivanjem ter poštnimi in telekomunikacijskimi storitvami, nastale zaradi udeležbe na sejah Skupnega odbora.

                     2.   Vsaka pogodbenica krije svoje stroške v zvezi s tolmačenjem na sejah in prevajanjem.

                     3.   Pogodbenica gostiteljica seje krije stroške, povezane z organizacijo sej in razmnoževanjem dokumentov.

                  Člen 10
                  Pododbori in posebne delovne skupine

                     1.   V skladu s členom 52(3) Sporazuma lahko Skupni odbor ustanovi pododbore in posebne delovne skupine, ki mu pomagajo pri izvajanju njegovih nalog. Pododbori in posebne delovne skupine po vsaki svoji seji poročajo Skupnemu odboru.

                     2.   Skupni odbor se lahko odloči, da razpusti kateri koli obstoječi pododbor in posebno delovno skupino, opredeli ali spremeni njen mandat ali ustanovi dodatne pododbore in posebne delovne skupine, ki mu bodo pomagale pri izvajanju njegovih nalog.

                     3.   Pododbori in posebne delovne skupine nimajo nobenih pristojnosti za odločanje.

            PRILOGA 2

                  SKLEP št. 2/… SKUPNEGA ODBORA EU-VIETNAM
                  z dne …
                  o ustanovitvi štirih pododborov in posebnih delovnih skupin ter sprejetju njihovega mandata
                  SKUPNI ODBOR EU-VIETNAM JE –
                  ob upoštevanju Okvirnega sporazuma o obsežnem partnerstvu in sodelovanju med Evropsko unijo in njenimi državami članicami na eni strani ter Socialistično republiko Vietnam na drugi strani (v nadaljnjem besedilu: Sporazum) in zlasti člena 52(3) Sporazuma ter člena [10] poslovnika Skupnega odbora,
                  ob upoštevanju naslednjega:

                              (1)

                              Za omogočanje razprav na strokovni ravni o ključnih področjih, za katera se Sporazum uporablja, bi bilo treba ustanoviti pododbore in posebne delovne skupine. Pogodbenici se lahko na zahtevo dogovorita za spremembo seznama pododborov ali posebnih delovnih skupin in/ali njihovega področja uporabe.

                              (2)

                              Skupni odbor se lahko v skladu s členom [8] poslovnika odloči, da bo sklepe sprejel po pisnem postopku [
                                    če se pisni postopek v tem primeru uporablja
                                 ].

                              (3)

                              Ta sklep bi bilo treba sprejeti, da pododbori in posebne delovne skupine začnejo pravočasno delovati –

                        SPREJEL NASLEDNJI SKLEP:

                     Edini člen
                     Ustanovijo se pododbori in posebne delovne skupine iz Priloge A. Mandat pododborov in posebnih delovnih skupin je določen v Prilogi B.

                     V Bruslju,

                           Za Skupni odbor EU-Vietnam

                           Predsednik

               PRILOGA A

                  Skupni odbor EU-Vietnam

                  Pododbori in posebne delovne skupine

                           (1)

                           Pododbor za [politična vprašanja];

                           (2)

                           Pododbor za [trgovino in naložbe];

                           (3)

                           Pododbor za [trajnostni razvoj];

                           (4)

                           Pododbor za [dobro upravljanje, pravno državo in človekove pravice].

               PRILOGA B

                  Mandat

                  pododborov in posebnih delovnih skupin, ustanovljenih na podlagi Okvirnega sporazuma o obsežnem partnerstvu in sodelovanju med Evropsko unijo in njenimi državami članicami na eni strani ter Socialistično republiko Vietnam na drugi strani

                  Člen 1

                     1.   Vsak pododbor in posebna delovna skupina lahko na svojih sejah obravnava izvajanje Sporazuma na področjih, ki jih zajema. Pododbor za dobro upravljanje, pravno državo in človekove pravice lahko na podlagi dogovorjenega dnevnega reda razpravlja o sodelovanju na področju pravne države in dobrega upravlja ter izmenjuje informacije o sodelovanju na področju človekovih pravic, ne sme pa obravnavati vprašanj, o katerih se razpravlja v okviru dialoga o človekovih pravicah med Vietnamom in EU.

                     2.   Pododbori in posebne delovne skupine lahko obravnavajo tudi zadeve ali posebne projekte, povezane z ustreznim področjem dvostranskega sodelovanja.

                  Člen 2
                  Pododbori in posebne delovne skupine delujejo v okviru pooblastil Skupnega odbora. Poročajo predsedniku Skupnega odbora ter mu posredujejo zapisnike in sklepe v 30 koledarskih dneh po vsaki seji.

                  Člen 3

                     1.   Pododbori in posebne delovne skupine sestavljajo predstavniki obeh strani.

                     2.   Po dogovoru pogodbenic lahko pododbori in posebne delovne skupine na svoje seje po potrebi povabijo strokovnjake in se posvetujejo z njimi glede določenih točk dnevnega reda.

                  Člen 4
                  Pododborom in posebnim delovnim skupinam izmenično sopredseduje/predseduje pogodbenica, ki predseduje Skupnemu odboru.

                  Člen 5
                  Predstavnik Evropske unije in predstavnik vlade Socialistične republike Vietnam delujeta skupaj kot sekretarja pododborov in posebnih delovnih skupin.

                  Člen 6

                     1.   Pododbori in posebne delovne skupine se po dogovoru pogodbenic sestanejo, kadar to zahtevajo okoliščine, in sicer na podlagi pisne zahteve ene od pogodbenic ter najmanj enkrat letno. Vsaka seja poteka na kraju in ob času, o katerih se dogovorita pogodbenici.

                     2.   Na zahtevo ene od pogodbenic za sejo pododbora ali posebne delovne skupine sekretar druge pogodbenice odgovori v 20 delovnih dneh od njenega prejema. V posebej nujnih primerih se lahko seje pododborov in posebnih delovnih skupin skličejo v krajšem času, če se pogodbenici s tem strinjata.

                     3.   Seje pododborov in posebnih delovnih skupin skupaj skličeta sekretarja.

                     4.   Vsaka pogodbenica pred vsako sejo obvesti predsednika o predvideni sestavi svoje delegacije.

                  Člen 7

                     1.   Katera koli od pogodbenic lahko zahteva, da predsednik na dnevni red seje pododbora ali posebne delovne skupine uvrsti določeno točko. Točke za uvrstitev na dnevni red se predložijo sekretarjema najmanj 20 delovnih dni pred datumom zadevne seje. Vsa spremna dokumentacija se sekretarjema pošlje najmanj 20 delovnih dni pred sejo.

                     2.   Sekretarja pogodbenicama posredujeta osnutek dnevnega reda najpozneje 10 delovnih dni pred sejo. Končni dnevni red se sprejme po dogovoru obeh pogodbenic. V izjemnih okoliščinah se lahko po dogovoru pogodbenic točke dodajo na dnevni red v krajšem roku.

                  Člen 8

                     1.   Sekretarja skupaj pripravita osnutek zapisnika vsake seje.

                     2.   Seje pododborov in posebnih delovnih skupin niso javne, razen če ni dogovorjeno drugače.

                  Člen 9

                     1.   Vsaka pogodbenica krije svoje stroške v zvezi z osebjem, potovanjem in bivanjem ter poštnimi in telekomunikacijskimi storitvami, nastale zaradi udeležbe na sejah pododborov in posebnih delovnih skupin.

                     2.   Vsaka pogodbenica krije svoje stroške v zvezi s tolmačenjem na sejah in prevajanjem.

                     3.   Pogodbenica gostiteljica seje krije stroške, povezane z organizacijo sej in razmnoževanjem dokumentov.


title: Sklep Sveta (EU) 2018/1715 z dne 12. novembra 2018 o finančnih prispevkih držav članic za financiranje Evropskega razvojnega sklada, vključno z zgornjo mejo za leto 2020, letnim zneskom za leto 2019, prvim obrokom za leto 2019 ter okvirno in nezavezujočo napovedjo pričakovanih letnih zneskov prispevkov za leti 2021 in 2022

text:
                  14.11.2018

                  SL

                  Uradni list Evropske unije

                  L 286/30

         SKLEP SVETA (EU) 2018/1715
         z dne 12. novembra 2018
         o finančnih prispevkih držav članic za financiranje Evropskega razvojnega sklada, vključno z zgornjo mejo za leto 2020, letnim zneskom za leto 2019, prvim obrokom za leto 2019 ter okvirno in nezavezujočo napovedjo pričakovanih letnih zneskov prispevkov za leti 2021 in 2022
         SVET EVROPSKE UNIJE JE –
         ob upoštevanju Pogodbe o Evropski uniji in Pogodbe o delovanju Evropske unije,
         ob upoštevanju Notranjega sporazuma med predstavniki vlad držav članic Evropske unije, ki so se sestali v okviru Sveta, o financiranju pomoči Evropske unije v okviru večletnega finančnega okvira za obdobje 2014–2020 v skladu s Sporazumom o partnerstvu AKP-EU in o dodelitvi finančne pomoči čezmorskim državam in ozemljem, za katere se uporablja četrti del Pogodbe o delovanju Evropske unije (1) in zlasti člena 7(2) Notranjega sporazuma,
         ob upoštevanju Uredbe Sveta (EU) 2015/323 z dne 2. marca 2015 o finančni uredbi, ki se uporablja za 11. Evropski razvojni sklad (2), in zlasti člena 21(2) Uredbe,
         ob upoštevanju predloga Evropske komisije,
         ob upoštevanju naslednjega:

                     (1)

                     V skladu s postopkom iz člena 21(2) Uredbe (EU) 2015/323 Komisija do 15. oktobra 2018 predstavi predlog, v katerem določi: (a) zgornjo mejo zneska prispevka za leto 2020, (b) letni znesek prispevka za leto 2019, (c) znesek prvega obroka prispevka za leto 2019 ter (d) okvirno, nezavezujočo napoved pričakovanih letnih zneskov prispevkov za leti 2021–2022.

                     (2)

                     V skladu s členom 52 Uredbe (EU) 2015/323 je Evropska investicijska banka (EIB) Komisiji sporočila posodobljene ocene obveznosti in plačil za instrumente, ki jih upravlja.

                     (3)

                     Člen 22(1) Uredbe (EU) 2015/323 določa, da se pri zahtevkih za prispevke najprej porabijo zneski, določeni v prejšnjih Evropskih razvojnih skladih (ERS). Zato bi bilo treba pozvati k plačilu sredstev v sklopu 10. ERS za EIB ter 11. ERS za Komisijo.

                     (4)

                     S Sklepom Sveta (EU) 2017/2171 (3) je določena zgornja meja letnega zneska prispevkov držav članic v ERS za leto 2019 v višini 4 600 000 000 EUR za Komisijo in v višini 300 000 000 EUR za EIB –

               SPREJEL NASLEDNJI SKLEP:

            Člen 1
            Zgornja meja letnega zneska prispevkov držav članic v ERS za leto 2020 se določi v višini 4 900 000 000 EUR. Razdeli se na 4 600 000 000 EUR za Komisijo in 300 000 000 EUR za EIB.

            Člen 2
            Letni znesek prispevkov držav članic v ERS za leto 2019 se določi v višini 4 700 000 000 EUR. Razdeli se na 4 400 000 000 EUR za Komisijo in 300 000 000 EUR za EIB.

            Člen 3
            Posamezni prispevki v ERS, ki jih države članice plačajo Komisiji in EIB v okviru prvega obroka za leto 2019, so določeni v razpredelnici v Prilogi.

            Člen 4
            Okvirna, nezavezujoča napoved pričakovanih letnih zneskov prispevkov za leto 2021 se določi v višini 4 000 000 000 EUR za Komisijo in v višini 300 000 000 EUR za EIB, za leto 2022 pa v višini 3 500 000 000 EUR za Komisijo in 400 000 000 EUR za EIB.

            Člen 5
            Ta sklep začne veljati na dan sprejetja.

            V Bruslju, 12. novembra 2018

                  Za Svet

                  Predsednik

               G. BLÜMEL

            (1)  UL L 210, 6.8.2013, str. 1.

            (2)  UL L 58, 3.3.2015, str. 17.

            (3)  Sklep Sveta (EU) 2017/2171 z dne 20. novembra 2017 o finančnih prispevkih držav članic za financiranje Evropskega razvojnega sklada, vključno z zgornjo mejo za leto 2019, letnim zneskom za leto 2018, prvim obrokom za leto 2018 ter okvirno in nezavezujočo napovedjo pričakovanih letnih zneskov prispevkov za leti 2020 in 2021 (UL L 306, 22.11.2017, str. 21).

            PRILOGA

                        DRŽAVE ČLANICE

                        Delež za 10. ERS v %

                        Delež za 11. ERS v %

                        Prvi obrok za leto 2019 (v EUR)

                        Skupaj

                        Komisija

                        EIB

                        11. ERS

                        10. ERS

                        BELGIJA

                        3,53

                        3,24927

                        64 985 400,00

                        3 530 000,00

                        68 515 400,00

                        BOLGARIJA

                        0,14

                        0,21853

                        4 370 600,00

                        140 000,00

                        4 510 600,00

                        ČEŠKA

                        0,51

                        0,79745

                        15 949 000,00

                        510 000,00

                        16 459 000,00

                        DANSKA

                        2,00

                        1,98045

                        39 609 000,00

                        2 000 000,00

                        41 609 000,00

                        NEMČIJA

                        20,50

                        20,57980

                        411 596 000,00

                        20 500 000,00

                        432 096 000,00

                        ESTONIJA

                        0,05

                        0,08635

                        1 727 000,00

                        50 000,00

                        1 777 000,00

                        IRSKA

                        0,91

                        0,94006

                        18 801 200,00

                        910 000,00

                        19 711 200,00

                        GRČIJA

                        1,47

                        1,50735

                        30 147 000,00

                        1 470 000,00

                        31 617 000,00

                        ŠPANIJA

                        7,85

                        7,93248

                        158 649 600,00

                        7 850 000,00

                        166 499 600,00

                        FRANCIJA

                        19,55

                        17,81269

                        356 253 800,00

                        19 550 000,00

                        375 803 800,00

                        HRVAŠKA

                        0,00

                        0,22518

                        4 503 600,00

                        0,00

                        4 503 600,00

                        ITALIJA

                        12,86

                        12,53009

                        250 601 800,00

                        12 860 000,00

                        263 461 800,00

                        CIPER

                        0,09

                        0,11162

                        2 232 400,00

                        90 000,00

                        2 322 400,00

                        LATVIJA

                        0,07

                        0,11612

                        2 322 400,00

                        70 000,00

                        2 392 400,00

                        LITVA

                        0,12

                        0,18077

                        3 615 400,00

                        120 000,00

                        3 735 400,00

                        LUKSEMBURG

                        0,27

                        0,25509

                        5 101 800,00

                        270 000,00

                        5 371 800,00

                        MADŽARSKA

                        0,55

                        0,61456

                        12 291 200,00

                        550 000,00

                        12 841 200,00

                        MALTA

                        0,03

                        0,03801

                        760 200,00

                        30 000,00

                        790 200,00

                        NIZOZEMSKA

                        4,85

                        4,77678

                        95 535 600,00

                        4 850 000,00

                        100 385 600,00

                        AVSTRIJA

                        2,41

                        2,39757

                        47 951 400,00

                        2 410 000,00

                        50 361 400,00

                        POLJSKA

                        1,30

                        2,00734

                        40 146 800,00

                        1 300 000,00

                        41 446 800,00

                        PORTUGALSKA

                        1,15

                        1,19679

                        23 935 800,00

                        1 150 000,00

                        25 085 800,00

                        ROMUNIJA

                        0,37

                        0,71815

                        14 363 000,00

                        370 000,00

                        14 733 000,00

                        SLOVENIJA

                        0,18

                        0,22452

                        4 490 400,00

                        180 000,00

                        4 670 400,00

                        SLOVAŠKA

                        0,21

                        0,37616

                        7 523 200,00

                        210 000,00

                        7 733 200,00

                        FINSKA

                        1,47

                        1,50909

                        30 181 800,00

                        1 470 000,00

                        31 651 800,00

                        ŠVEDSKA

                        2,74

                        2,93911

                        58 782 200,00

                        2 740 000,00

                        61 522 200,00

                        ZDRUŽENO KRALJESTVO

                        14,82

                        14,67862

                        293 572 400,00

                        14 820 000,00

                        308 392 400,00

                        SKUPAJ EU-28

                        100,00

                        100,00

                        2 000 000 000,00

                        100 000 000,00

                        2 100 000 000,00


title: Sklep Komisije (EU) 2018/1961 z dne 11. decembra 2018 o določitvi notranjih pravil glede zagotavljanja informacij posameznikom, na katere se nanašajo osebni podatki, in omejevanjem nekaterih njihovih pravic za namen dejavnosti notranje revizije

text:
                  12.12.2018

                  SL

                  Uradni list Evropske unije

                  L 315/35

         SKLEP KOMISIJE (EU) 2018/1961
         z dne 11. decembra 2018
         o določitvi notranjih pravil glede zagotavljanja informacij posameznikom, na katere se nanašajo osebni podatki, in omejevanjem nekaterih njihovih pravic za namen dejavnosti notranje revizije
         KOMISIJA JE –
         ob upoštevanju Pogodbe o delovanju Evropske unije in zlasti člena 249(1) Pogodbe,
         ob upoštevanju naslednjega:

                     (1)

                     Uredba (EU, Euratom) 2018/1046 Evropskega parlamenta in Sveta (1) od vseh institucij Unije zahteva, da vzpostavijo funkcijo notranje revizije, ki se izvaja v skladu z ustreznimi mednarodnimi standardi. Dejavnosti notranje revizije v Komisiji izvaja Služba za notranjo revizijo (v nadaljnjem besedilu: Služba), ki je bila ustanovljena 11. aprila 2000. Služba izvaja dejavnosti notranje revizije tudi v decentraliziranih agencijah Unije in drugih avtonomnih organih, ki prejemajo prispevke iz proračuna Unije.

                     (2)

                     Dejavnosti notranje revizije opravlja v skladu s členi 117 do 123 Uredbe (EU, Euratom) 2018/1046 in svojo listino o delu (2). V zvezi s tem je Služba popolnoma neodvisna ter ima popoln in neomejen dostop do vseh informacij, ki jih potrebuje pri izvajanju svojih dejavnostih notranje revizije v zvezi z vsemi dejavnostmi in oddelki zadevne institucije Unije.

                     (3)

                     Služba v skladu s členi 117 do 123 Uredbe (EU, Euratom) 2018/1046 svetuje drugim službam Komisije, izvajalskim agencijam ter decentraliziranim agencijam Unije in drugim avtonomnim organom, ki prejemajo prispevke iz proračuna Unije, o tem, kako obravnavati tveganja, tj. kakršne koli dogodke ali zadeve, ki bi lahko nastopili in negativno vplivali na doseganje političnih, strateških in operativnih ciljev Komisije, tako, da izdaja neodvisna mnenja o kakovosti upravljavskih in kontrolnih sistemov ter priporočila za izboljšanje pogojev izvajanja postopkov in spodbujanje dobrega finančnega poslovodenja. Zato se Služba pri dejavnostih notranje revizije običajno ne osredotoča na fizične osebe kot take. Vendar se pri svojih dejavnostih ne more izogniti obdelovanju osebnih podatkov v smislu člena 3(1) Uredbe (EU) 2018/1725 Evropskega parlamenta in Sveta (3). Dejavnosti notranje revizije, ki jih izvaja Služba, vključujejo ocenjevanje ustreznosti in uspešnosti notranjih sistemov za poslovodenje in poslovanje služb pri izvajanju politik, programov in ukrepov, ocenjevanje učinkovitosti in uspešnosti sistemov notranje kontrole in revizije, ki se uporabljajo za posamezno operacijo izvrševanja proračuna. Zato prispevajo k zaščiti pomembnih gospodarskih in finančnih interesov Unije in držav članic. Služba je upravljavec postopkov obdelave, ki jih izvaja v skladu s členom 118 in členom 119(2) finančne uredbe.

                     (4)

                     Dejavnosti notranje revizije, ki se izvajajo v Komisiji in njenih izvajalskih agencijah ter v decentraliziranih agencijah Unije in drugih avtonomnih organih, se razlikujejo po obliki in vsebini ter segajo od poslov dajanja zagotovila (vključno z ocenami tveganja) in svetovalnih poslov do pregledov z omejenim revizijskim obsegom in poslov porevizijskega ukrepanja.

                     (5)

                     Odbor za spremljanje poteka revizij je v skladu z listino o delu, posodobljeno 21. novembra 2018 (C(2018) 7707) svetovalno telo (4), ki pomaga Komisiji pri izpolnjevanju obveznosti iz Pogodb in drugih zakonskih instrumentov [Uredba (EU, Euratom) 2018/1046] tako, da zagotavlja neodvisnost Službe za notranjo revizijo, spremlja kakovost notranjerevizijsko delo in zagotavlja, da službe Komisije ustrezno upoštevajo priporočila notranjih in zunanjih revizij ter da se nanje ustrezno odzovejo z nadaljnjimi ukrepi. Odbor za spremljanje poteka revizij tako prispeva k splošnemu nadaljnjemu izboljšanju uspešnosti in učinkovitosti Komisije pri doseganju njenih ciljev ter olajšuje nadzor kolegija nad praksami Komisije na področju upravljanja, obvladovanja tveganja in notranje kontrole. Odbor za spremljanje poteka revizij je upravljavec postopkov obdelave, ki jih izvaja v skladu s členom 123 finančne uredbe.

                     (6)

                     Komisija za namene svojih dejavnosti iz členov 118 in 119(2) Uredbe (EU, Euratom) 2018/1046 ne glede na to, ali ukrepa na lastno pobudo ali na podlagi prejetih prispevkov, obdeluje osebne podatke, ki jih je pridobila ali prejela od pravnih oseb, fizičnih oseb, držav članic ter mednarodnih organov in organizacij. Med takšnimi dejavnostmi notranje revizije lahko Služba obdeluje tudi osebne podatke, ki so bili pridobljeni ali prejeti iz javno dostopnih virov, in sicer iz anonimnih ali iz opredeljenih virov, katerih identiteto je treba zaščititi.

                     (7)

                     Komisija lahko izmenjuje osebne podatke z institucijami, organi, uradi in agencijami Unije, s pristojnimi organi držav članic ter v okviru ustreznih mednarodnih sporazumov ali sporazumov o sodelovanju s tretjimi državami in mednarodnimi organizacijami.

                     (8)

                     Dejavnosti obdelave osebnih podatkov v smislu člena 3(3) Uredbe (EU) 2018/1725, ki se izvajajo pri dejavnostih notranje revizije, se lahko izvajajo, še preden Komisija uradno začne postopek, lahko se nadaljujejo ves čas trajanja revizijske dejavnosti in tudi po formalnem zaključku revizijske dejavnosti (na primer zaradi spremljanja izvajanja priporočil, da se oceni potreba po uvedbi novih dejavnosti notranje revizije).

                     (9)

                     Kategorije osebnih podatkov, ki jih obdeluje Komisija, so na primer identifikacijski podatki, kontaktni podatki, poklicni podatki in podatki, povezani s predmetom revizijske dejavnosti. Te kategorije osebnih podatkov se hranijo v varnem elektronskem okolju, da se prepreči nezakonit dostop ali prenos podatkov osebam, ki nimajo potrebe po tem, da bi bile seznanjene s temi podatki. Osebni podatki se hranijo največ deset let. Ob koncu obdobja hrambe se informacije, povezane z dejavnostjo notranje revizije, vključno z osebnimi podatki, prenesejo v zgodovinski arhiv Komisije (5) ali uničijo.

                     (10)

                     Komisija mora pri izvajanju dejavnosti notranje revizije spoštovati pravice fizičnih oseb v zvezi z obdelavo osebnih podatkov, ki jih priznavata člen 8(1) Listine Evropske unije o temeljnih pravicah in člen 16(1) Pogodbe, ter pravice v skladu z Uredbo (EU) 2018/1725. Hkrati mora Komisija v skladu s členom 117 Uredbe (EU, Euratom) 2018/1046 spoštovati stroga pravila o zaupnosti, navedena v mednarodnih standardih notranje revizije.

                     (11)

                     V nekaterih okoliščinah je treba uskladiti pravice posameznikov, na katere se nanašajo osebni podatki, v skladu z Uredbo (EU) 2018/1725 s potrebami dejavnosti notranje revizije in zaupnostjo izmenjave informacij s fizičnimi in pravnimi osebami ter z doslednim spoštovanjem temeljnih pravic in svoboščin drugih posameznikov, na katere se nanašajo osebni podatki. V ta namen člen 25(1)(c), (g) in (h) Uredbe (EU) 2018/1725 Službi omogoča omejitev uporabe členov 14 do 17, 19, 20 in 35 kot tudi načela preglednosti iz člena 4(1)(a), kolikor njegove določbe ustrezajo pravicam in obveznostim iz členov 14 do 17, 19, 20 in 35 navedene uredbe.

                     (12)

                     Za zagotovitev uspešnosti dejavnosti notranje revizije ob upoštevanju standardov varstva osebnih podatkov v skladu z Uredbo (EU) 2018/1725, ki je nadomestila Uredbo (ES) št. 45/2001 Evropskega parlamenta in Sveta (6), je treba sprejeti notranja pravila, po katerih lahko Komisija omeji pravice posameznikov, na katere se nanašajo osebni podatki, v skladu s členom 25(1)(c), (g) in (h) Uredbe (EU) 2018/1725.

                     (13)

                     Ta notranja pravila bi morala zajemati vse postopke obdelave, ki jih uporablja Komisija pri izvajanju svojih dejavnosti notranje revizije, ne glede na to, ali ukrepa na lastno pobudo ali na podlagi prejetih prispevkov, kadar lahko uveljavljanje pravic posameznikov, na katere se nanašajo osebni podatki, ogrozi izvajanje dejavnosti notranje revizije. Navedena pravila bi se morala uporabljati za postopke obdelave, izvedene pred uradnim začetkom posla, med trajanjem posla in med spremljanjem nadaljnjega ukrepanja na podlagi njegovega izida.

                     (14)

                     Za zagotovitev skladnosti s členi 14, 15 in 16 Uredbe (EU) 2018/1725 bi morala Komisija vse posameznike pregledno in usklajeno obveščati o svojih dejavnostih, ki vključujejo obdelavo njihovih osebnih podatkov, in o njihovih pravicah v obliki obvestila o varstvu podatkov, objavljenega na spletišču Komisije. Po potrebi bi morala Komisija navesti dodatne zaščitne ukrepe, da bi zagotovila, da so posamezniki, na katere se nanašajo osebni podatki, o tem v ustrezni obliki posamično obveščeni.

                     (15)

                     Na podlagi člena 25 Uredbe (EU) 2018/1725 lahko Komisija tudi omeji zagotavljanje informacij posameznikom, na katere se nanašajo osebni podatki, in uveljavljanje drugih pravic posameznikov, na katere se nanašajo osebni podatki, da bi zaščitila svoje dejavnosti notranje revizije, revizije javnih organov držav članic, revizijska orodja in metode ter pravice drugih oseb, povezanih z dejavnostmi notranje revizije.

                     (16)

                     Poleg tega bo Komisija zaradi nadaljnjega učinkovitega sodelovanja morda morala omejiti uporabo pravic posameznikov, na katere se nanašajo osebni podatki, da bi zaščitila postopke obdelave, ki jih uporabljajo službe Komisije ali druge institucije, organi, uradi in agencije Unije ali organi držav članic in mednarodne organizacije ter odbor za spremljanje poteka revizij. V ta namen bi se morala Komisija posvetovati z navedenimi službami, institucijami, organi, uradi in agencijami Unije ter organi držav članic in organizacijami ter odborom za spremljanje poteka revizij o ustreznih razlogih za uvedbo omejitev ter o potrebi po omejitvah in njihovi sorazmernosti.

                     (17)

                     Komisija bo morda morala omejiti tudi zagotavljanje informacij posameznikom, na katere se nanašajo osebni podatki, in uporabo drugih pravic posameznikov, na katere se nanašajo osebni podatki, v zvezi z osebnimi podatki, prejetimi od tretjih držav ali mednarodnih organizacij, da bi izpolnila svojo dolžnost sodelovanja s temi državami ali organizacijami in tako ohranila pomemben cilj splošnega javnega interesa Unije. Vendar pa lahko v nekaterih okoliščinah interes ali temeljne pravice posameznika, na katerega se nanašajo osebni podatki, prevladajo nad interesom mednarodnega sodelovanja.

                     (18)

                     Komisija bi morala vse omejitve obravnavati na pregleden način in vsako uporabo omejitev zabeležiti v ustreznem sistemu evidentiranja.

                     (19)

                     V skladu s členom 25(8) Uredbe (EU) 2018/1725 lahko upravljavci odložijo, opustijo ali zavrnejo zagotavljanje informacij o razlogih za uporabo omejitve za posameznika, na katerega se nanašajo osebni podatki, če bi zagotovitev te informacije na kakršen koli način ogrozila namen omejitve. To zlasti velja za primere omejitev pravic iz členov 16 in 35 Uredbe (EU) 2018/1725.

                     (20)

                     Če se omejijo druge pravice posameznikov, na katere se nanašajo osebni podatki, bi moral upravljavec Službe za notranjo revizijo za vsak primer posebej oceniti, ali bi sporočanje omejitve ogrozilo njen namen.

                     (21)

                     Uradna oseba za varstvo podatkov Evropske komisije bi morala opraviti neodvisen pregled uporabe omejitev, da se zagotovi skladnost s tem sklepom.

                     (22)

                     Uredba (EU) 2018/1725 od datuma, ko začne veljati, brez kakršnega koli prehodnega obdobja nadomešča Uredbo (ES) št. 45/2001. Možnost uporabe omejitev za nekatere pravice je bila določena v Uredbi (ES) št. 45/2001. Da bi se izognili ogrožanju zakonitosti dejavnosti notranje revizije, bi se moral ta sklep uporabljati od datuma začetka veljavnosti Uredbe (EU) 2018/1725.

                     (23)

                     Evropski nadzornik za varstvo podatkov je mnenje podal 27. novembra 2018 –

               SPREJELA NASLEDNJI SKLEP:

            Člen 1
            Predmet urejanja in področje uporabe

               1.   Ta sklep določa pravila, ki jih mora Komisija upoštevati pri obveščanju posameznikov, na katere se nanašajo osebni podatki, o obdelavi njihovih osebnih podatkov v skladu s členi 14, 15 in 16 Uredbe (EU) 2018/1725 pri opravljanju dejavnosti notranje revizije v skladu s členi 117 do 123 Uredbe (EU) 2018/1725.
               Določa tudi pogoje, pod katerimi lahko Komisija omeji uporabo členov 4, 14 do 17, 19, 20 in 35 Uredbe (EU) 2018/1725 v skladu s členom 25(1)(c), (g) in (h) navedene uredbe.

               2.   Ta sklep se uporablja za obdelavo osebnih podatkov s strani Komisije za namene dejavnosti, ki se izvajajo za opravljanje njenih nalog v skladu s členom 118 in členom 119(2) Uredbe (EU, Euratom) 2018/1046, ali v zvezi s takimi dejavnostmi.

               3.   Ta sklep se uporablja za obdelavo osebnih podatkov znotraj Komisije, če Komisija obdeluje osebne podatke, vsebovane v informacijah, ki jih mora obdelati za namene dejavnosti iz tega člena ali v zvezi z njimi.

            Člen 2
            Veljavne izjeme in omejitve

               1.   Komisija pri izvajanju svojih nalog v zvezi s pravicami posameznikov, na katere se nanašajo osebni podatki, v skladu z Uredbo (EU) 2018/1725 prouči, če velja katera od izjem iz navedene uredbe.

               2.   V skladu s členi 3 do 7 tega sklepa lahko Komisija omeji uporabo členov 14 do 17, 19, 20 in 35 Uredbe (EU) 2018/1725 ter načela preglednosti iz člena 4(1)(a) navedene uredbe, če njegove določbe ustrezajo pravicam in obveznostim iz členov 14 do 17, 19, 20 in 35 navedene uredbe, če bi izvajanje teh pravic in obveznosti ogrozilo namen dejavnosti Komisije iz člena 118 in člena 119(2) Uredbe (EU, Euratom) 2018/1046, tudi z razkritjem njenih revizijskih orodij in metod, ali bi negativno vplivalo na pravice in svoboščine drugih posameznikov, na katere se nanašajo osebni podatki.

               3.   V skladu s členi 3 do 7 lahko Komisija omeji pravice in obveznosti iz odstavka 2 tega člena v zvezi z osebnimi podatki, pridobljenimi od drugih institucij, organov, agencij in uradov Unije, pristojnih organov držav članic ali tretjih držav ali mednarodnih organizacij, v naslednjih okoliščinah:

                           (a)

                           če bi izvrševanje teh pravic in obveznosti lahko omejile druge institucije, organi, agencije in uradi Unije na podlagi drugih aktov iz člena 25 Uredbe (EU) 2018/1725 ali v skladu s poglavjem IX navedene uredbe ali v skladu z Uredbo (EU) 2016/794 Evropskega parlamenta in Sveta (7) ali Uredbo Sveta (EU) 2017/1939 (8);

                           (b)

                           če bi izvrševanje teh pravic in obveznosti lahko omejili pristojni organi držav članic na podlagi aktov iz člena 23 Uredbe (EU) 2016/679 Evropskega parlamenta in Sveta (9) ali v skladu z nacionalnimi ukrepi za prenos člena 13(3), člena 15(3) ali člena 16(3) Direktive (EU) 2016/680 Evropskega parlamenta in Sveta (10);

                           (c)

                           če bi izvrševanje teh pravic in obveznosti lahko ogrozilo sodelovanje Komisije s tretjimi državami ali mednarodnimi organizacijami pri opravljanju dejavnosti notranje revizije.

                     Komisija se pred uporabo omejitev v okoliščinah iz točk (a) in (b) prvega pododstavka posvetuje z zadevnimi institucijami, organi, agencijami ali uradi Unije ali pristojnimi organi držav članic, razen če je Komisiji jasno, da je uporaba omejitve določena z enim od aktov iz navedenih točk, ali če bi tako posvetovanje ogrozilo namen njenih dejavnosti iz člena 118 in člena 119(2) Uredbe (EU, Euratom) 2018/1046.
               Točka (c) prvega pododstavka se ne uporablja, kadar interesi ali temeljne pravice in svoboščine posameznikov, na katere se nanašajo osebni podatki, prevladajo nad interesom Komisije za sodelovanje s tretjimi državami ali mednarodnimi organizacijami.

               4.   Odstavki 1, 2 in 3 ne posegajo v uporabo drugih sklepov Komisije, ki določajo notranja pravila glede zagotavljanja informacij posameznikom, na katere se nanašajo osebni podatki, in omejevanja nekaterih pravic na podlagi člena 25 Uredbe (EU) 2018/1725, in člena 23 poslovnika Komisije.

            Člen 3
            Zagotavljanje informacij posameznikom, na katere se nanašajo osebni podatki
            Komisija na svojem spletišču objavi obvestila o varstvu podatkov, s katerimi vse posameznike, na katere se nanašajo osebni podatki, obvesti o svojih dejavnostih, ki vključujejo obdelavo njihovih osebnih podatkov za namene dejavnosti Komisije iz člena 118 in člena 119(2) Uredbe (EU, Euratom) 2018/1046. Po potrebi Komisija zagotovi, da so posamezniki, na katere se nanašajo osebni podatki, o tem v ustrezni obliki posamično obveščeni.
            Kadar Komisija delno ali v celoti omeji zagotavljanje informacij posameznikom, na katere se nanašajo osebni podatki, katerih podatki se obdelujejo za namene dejavnosti Komisije v skladu s členom 118 in členom 119(2) Uredbe (EU, Euratom) 2018/1046, zabeleži in evidentira razloge za omejitev v skladu s členom 6.

            Člen 4
            Pravica posameznika, na katerega se nanašajo osebni podatki, do dostopa, pravica do izbrisa in pravica do omejitve obdelave

               1.   Če Komisija delno ali v celoti omeji pravico posameznika, na katerega se nanašajo osebni podatki, do dostopa do osebnih podatkov, njegovo pravico do izbrisa ali pravico do omejitve obdelave iz členov 17, 19 oziroma 20 Uredbe (EU) 2018/1725, zadevnega posameznika, na katerega se nanašajo osebni podatki, v svojem odgovoru na zahtevo za dostop, izbris ali omejitev obdelave obvesti o uporabljeni omejitvi in glavnih razlogih zanjo ter o možnosti vložitve pritožbe pri Evropskem nadzorniku za varstvo podatkov ali uveljavljanja pravnega sredstva na Sodišču Evropske unije.

               2.   Zagotavljanje informacij o razlogih za omejitev iz odstavka 1 tega člena se lahko odloži, opusti ali zavrne za tako dolgo, dokler bi ogrožalo namen omejitve.

               3.   Komisija razloge za omejitev evidentira v skladu s členom 6 tega sklepa.

               4.   Če je pravica do dostopa v celoti ali delno omejena, posameznik, na katerega se nanašajo osebni podatki, uveljavlja pravico do dostopa prek Evropskega nadzornika za varstvo podatkov v skladu členom 25(6), (7) in (8) Uredbe (EU) 2018/1725.

            Člen 5
            Obveščanje posameznikov, na katere se nanašajo osebni podatki, o kršitvah varnosti osebnih podatkov
            Če Komisija omeji sporočanje kršitev varnosti osebnih podatkov posamezniku, na katerega se nanašajo osebni podatki, iz člena 35 Uredbe (EU) 2018/1725, razloge za omejitev evidentira in vpiše v register v skladu s členom 6 tega sklepa.

            Člen 6
            Evidentiranje omejitev in njihov vpis v register
            Komisija evidentira razloge za kakršno koli omejitev, ki se uporabi v skladu s tem sklepom, vključno z oceno potrebe po omejitvi in njene sorazmernosti, pri čemer upošteva ustrezne elemente člena 25(2) Uredbe (EU) 2018/1725.
            V ta namen se evidentira, kako bi uveljavljanje pravice ogrozilo namen dejavnosti Komisije iz člena 118 in člena 119(2) Uredbe (EU, Euratom) 2018/1046 ali omejitev, ki se uporabljajo v skladu s členom 2(2) ali (3), ali negativno vplivalo na pravice in svoboščine drugih posameznikov, na katere se nanašajo osebni podatki.
            Evidenca in po potrebi dokumenti, ki vsebujejo temeljna dejstva in pravne elemente, se registrirajo. Na zahtevo se predložijo Evropskemu nadzorniku za varstvo podatkov.

            Člen 7
            Trajanje omejitev

               1.   Omejitve iz členov 3, 4 in 5 tega sklepa se uporabljajo, dokler obstajajo razlogi, ki jih upravičujejo.

               2.   Ko razlogi za omejitev iz člena 3 ali 5 tega sklepa ne obstajajo več, Komisija odpravi omejitev in glavne razloge za omejitev sporoči posamezniku, na katerega se nanašajo osebni podatki. Komisija hkrati obvesti posameznika, na katerega se nanašajo osebni podatki, da lahko kadar koli vloži pritožbo pri Evropskem nadzorniku za varstvo podatkov ali uveljavlja pravno sredstvo na Sodišču Evropske unije.

               3.   Komisija pregleda uporabo omejitve iz členov 3 in 5 tega sklepa vsakih šest mesecev od njegovega sprejetja ter pred zaključkom zadevne dejavnosti notranje revizije in po njem. Nato Komisija prouči potrebo po ohranitvi kakršne koli omejitve/odložitve enkrat na leto.

            Člen 8
            Pregled s strani uradne osebe za varstvo podatkov Evropske komisije
            Uradna oseba za varstvo podatkov Evropske komisije se brez nepotrebnega odlašanja obvesti, kadar se pravice posameznikov, na katere se nanašajo osebni podatki, omejijo v skladu s tem sklepom. Na zahtevo se uradni osebi za varstvo podatkov zagotovi dostop do evidence in vseh dokumentov, ki vsebujejo temeljna dejstva in pravne elemente.
            Uradna oseba za varstvo podatkov lahko zahteva pregled omejitve. Uradna oseba za varstvo podatkov se pisno obvesti o rezultatu zahtevanega pregleda.

            Člen 9
            Začetek veljavnosti
            Ta sklep začne veljati na dan objave v Uradnem listu Evropske unije.
            Uporablja se od 11. decembra 2018.

            V Bruslju, 11. decembra 2018

                  Za Komisijo

                  Predsednik

               Jean-Claude JUNCKER

            (1)  Uredba (EU, Euratom) 2018/1046 Evropskega parlamenta in Sveta z dne 18. julija 2018 o finančnih pravilih, ki se uporabljajo za splošni proračun Unije, spremembi uredb (EU) št. 1296/2013, (EU) št. 1301/2013, (EU) št. 1303/2013, (EU) št. 1304/2013, (EU) št. 1309/2013, (EU) št. 1316/2013, (EU) št. 223/2014, (EU) št. 283/2014 in Sklepa št. 541/2014/EU ter razveljavitvi Uredbe (EU, Euratom) št. 966/2012 (UL L 193, 30.7.2018, str. 1).

            (2)  C(2017) 4435 final.

            (3)  Uredba (EU) 2018/1725 Evropskega parlamenta in Sveta z dne 23. oktobra 2018 o varstvu posameznikov pri obdelavi osebnih podatkov v institucijah, organih, uradih in agencijah Unije in o prostem pretoku takih podatkov ter o razveljavitvi Uredbe (ES) št. 45/2001 in Sklepa št. 1247/2002/ES (UL L 295, 21.11.2018, str. 39).

            (4)  Ustanovljeno oktobra 2000, SEC(2000) 1808/3.

            (5)  Hrambo spisov v Komisiji ureja skupni seznam hrambe, regulativni dokument (zadnja različica je SEC(2012) 713) v obliki načrta hrambe, ki določa čas hrambe različnih vrst spisov Komisije.

            (6)  Uredba (ES) št. 45/2001 Evropskega parlamenta in Sveta z dne 18. decembra 2000 o varstvu posameznikov pri obdelavi osebnih podatkov v institucijah in organih Skupnosti in o prostem pretoku takih podatkov (UL L 8, 12.1.2001, str. 1).

            (7)  Uredba (EU) 2016/794 Evropskega parlamenta in Sveta z dne 11. maja 2016 o Agenciji Evropske unije za sodelovanje na področju preprečevanja, odkrivanja in preiskovanja kaznivih dejanj (Europol) ter nadomestitvi in razveljavitvi sklepov Sveta 2009/371/PNZ, 2009/934/PNZ, 2009/935/PNZ, 2009/936/PNZ in 2009/968/PNZ (UL L 135, 24.5.2016, str. 53).

            (8)  Uredba Sveta (EU) 2017/1939 z dne 12. oktobra 2017 o izvajanju okrepljenega sodelovanja v zvezi z ustanovitvijo Evropskega javnega tožilstva (EJT) (UL L 283, 31.10.2017, str. 1).

            (9)  Uredba (EU) 2016/679 Evropskega parlamenta in Sveta z dne 27. aprila 2016 o varstvu posameznikov pri obdelavi osebnih podatkov in o prostem pretoku takih podatkov ter o razveljavitvi Direktive 95/46/ES (Splošna uredba o varstvu podatkov) (UL L 119, 4.5.2016, str. 1).

            (10)  Direktiva (EU) 2016/680 Evropskega parlamenta in Sveta z dne 27. aprila 2016 o varstvu posameznikov pri obdelavi osebnih podatkov, ki jih pristojni organi obdelujejo za namene preprečevanja, preiskovanja, odkrivanja ali pregona kaznivih dejanj ali izvrševanja kazenskih sankcij, in o prostem pretoku takih podatkov ter o razveljavitvi Okvirnega sklepa Sveta 2008/977/PNZ (UL L 119, 4.5.2016, str. 89).


title: Sklep Komisije (EU) 2018/1962 z dne 11. decembra 2018 o določitvi notranjih pravil glede obdelave osebnih podatkov s strani Evropskega urada za boj proti goljufijam (OLAF) v zvezi z zagotavljanjem informacij posameznikom, na katere se nanašajo osebni podatki, in omejevanjem nekaterih njihovih pravic v skladu s členom 25 Uredbe (EU) 2018/1725 Evropskega parlamenta in Sveta

text:
                  12.12.2018

                  SL

                  Uradni list Evropske unije

                  L 315/41

         SKLEP KOMISIJE (EU) 2018/1962
         z dne 11. decembra 2018
         o določitvi notranjih pravil glede obdelave osebnih podatkov s strani Evropskega urada za boj proti goljufijam (OLAF) v zvezi z zagotavljanjem informacij posameznikom, na katere se nanašajo osebni podatki, in omejevanjem nekaterih njihovih pravic v skladu s členom 25 Uredbe (EU) 2018/1725 Evropskega parlamenta in Sveta
         EVROPSKA KOMISIJA JE –
         ob upoštevanju Pogodbe o delovanju Evropske unije in zlasti člena 249(1) Pogodbe,
         ob upoštevanju naslednjega:

                     (1)

                     Evropski urad za boj proti goljufijam (v nadaljnjem besedilu: urad) je bil kot služba Komisije ustanovljen s Sklepom Komisije 1999/352/ES, ESPJ, Euratom (1). Urad izvaja preiskave popolnoma neodvisno.

                     (2)

                     Urad v skladu z Uredbo (EU, Euratom) št. 883/2013 Evropskega parlamenta in Sveta (2) izvaja upravne preiskave za namene boja proti goljufijam, korupciji in drugim nezakonitim dejanjem, ki škodijo finančnim interesom Unije. V ta namen izvaja pooblastila za preiskovanje, ki jih Komisiji podeljujejo ustrezni akti Unije, v državah članicah, v skladu z veljavnimi sporazumi o sodelovanju in medsebojni pomoči ter drugimi veljavnimi pravnimi instrumenti pa tudi v tretjih državah in v prostorih mednarodnih organizacij.

                     (3)

                     Urad izvaja tudi upravne preiskave v institucijah, organih, uradih in agencijah, ustanovljenih s Pogodbama ali na podlagi Pogodb. Urad v okviru svojega preiskovalnega mandata iz različnih virov (javnih organov, zasebnih subjektov in fizičnih oseb) zbira informacije v preiskovalnem interesu, vključno z osebnimi podatki, ter jih pred preiskovalnimi ali usklajevalnimi dejavnostmi, med njimi in po njih izmenjuje z institucijami, organi, uradi in agencijami Unije, pristojnimi organi držav članic in tretjih držav ter mednarodnimi organizacijami.

                     (4)

                     Urad v okviru svojih dejavnosti obdeluje več kategorij osebnih podatkov, zlasti identifikacijske podatke, kontaktne podatke, podatke o poklicnih dejavnostih in podatke o povezanosti z zadevo. Urad, ki ga zastopa generalni direktor, ima vlogo upravljavca podatkov. Osebni podatki so shranjeni v varnem elektronskem okolju, ki preprečuje nezakonit dostop do podatkov ali njihov prenos osebam, ki nimajo potrebe po seznanitvi z njimi. Obdelani osebni podatki se hranijo petnajst let po tem, ko se postopek ustavi oziroma ko se preiskava ali usklajevanje s sklepom generalnega direktorja zaključi. Ob koncu obdobja hrambe se informacije, povezane z zadevo, vključno z osebnimi podatki, prenesejo v zgodovinski arhiv.

                     (5)

                     Urad mora pri opravljanju svojih nalog spoštovati pravice fizičnih oseb v zvezi z obdelavo osebnih podatkov, ki jih priznavajo člen 8(1) Listine Evropske unije o temeljnih pravicah in člen 16(1) Pogodbe ter pravni akti, ki temeljijo na teh določbah. Hkrati mora urad spoštovati stroga pravila o zaupnosti in poslovni skrivnosti iz člena 10 Uredbe (EU, Euratom) št. 883/2013 ter zagotoviti spoštovanje procesnih pravic preiskovancev in prič iz člena 9 navedene uredbe, zlasti pravico preiskovancev do domneve nedolžnosti.

                     (6)

                     Varno elektronsko okolje, v katerem so shranjeni osebni podatki, ter procesna jamstva in stroga pravila o zaupnosti in poslovni skrivnosti iz členov 9 oziroma 10 Uredbe (EU, Euratom) št. 883/2013 zagotavljajo visoko raven zaščite pred tveganji za pravice in svoboščine posameznikov, na katere se nanašajo osebni podatki in ki jih zadeva obdelava.

                     (7)

                     V nekaterih okoliščinah je treba uskladiti pravice posameznikov, na katere se nanašajo osebni podatki, v skladu z Uredbo (EU) 2018/1725 Evropskega parlamenta in Sveta (3) s potrebami preiskav in zaupnosti izmenjave informacij z drugimi pristojnimi javnimi organi ter ob doslednem spoštovanju temeljnih pravic in svoboščin drugih posameznikov, na katere se nanašajo osebni podatki. V ta namen člen 25 navedene uredbe uradu omogoča omejitev uporabe členov 14 do 22, 35 in 36 ter člena 4 navedene uredbe, kolikor njegove določbe ustrezajo pravicam in obveznostim iz členov 14 do 22.

                     (8)

                     Urad je v skladu s členom 10(4) Uredbe (EU, Euratom) št. 883/2013 imenoval uradno osebo za varstvo podatkov v skladu s členom 24 Uredbe (ES) št. 45/2001 Evropskega parlamenta in Sveta (4).

                     (9)

                     Za zagotovitev zaupnosti in učinkovitosti preiskav in drugih operativnih dejavnosti, ki jih izvaja urad, ob upoštevanju standardov varstva osebnih podatkov v skladu z Uredbo (EU) 2018/1725 je treba sprejeti notranja pravila, na podlagi katerih lahko urad omeji pravice posameznikov, na katere se nanašajo osebni podatki, v skladu s členom 25 navedene uredbe.

                     (10)

                     Področje uporabe tega pravnega akta bi moralo zajemati vse postopke obdelave, ki jih urad izvaja pri opravljanju svoje neodvisne preiskovalne funkcije. Pravila bi se morala uporabljati za postopke obdelave, izvedene pred začetkom preiskave, med notranjimi in zunanjimi preiskavami iz členov 3 in 4 Uredbe (EU, Euratom) št. 883/2013 ter med spremljanjem nadaljnjih ukrepov v zvezi z rezultati preiskav. Uporabljati bi se morala tudi za postopke obdelave, ki so del dejavnosti, povezanih s preiskovalno funkcijo, kot so sistem poročanja o goljufijah, operativne analize in podatkovne zbirke za mednarodno sodelovanje, ter za postopke, ki lahko vsebujejo preiskovalne podatke, na primer pri opravljanju preiskav s strani uradne osebe za varstvo podatkov ali v drugih pritožbenih postopkih, ki jih vodi urad. Pravila bi morala vključevati tudi pomoč in sodelovanje, ki ju urad izven svojih upravnih preiskav zagotavlja nacionalnim organom in mednarodnim organizacijam.

                     (11)

                     Za zagotovitev skladnosti s členi 14, 15 in 16 Uredbe (EU) 2018/1725 bi moral urad vse posameznike obvestiti o svojih dejavnostih, ki vključujejo obdelavo njihovih osebnih podatkov, in o njihovih pravicah na pregleden in usklajen način v obliki obvestil o varstvu podatkov, objavljenih na spletišču urada, posameznike, na katere se nanašajo osebni podatki in ki jih zadeva preiskava, tj. preiskovance, priče in informatorje, pa bi moral obvestiti posamično v ustrezni obliki.

                     (12)

                     Brez poseganja v uporabo izjem, določenih v Uredbi (EU) 2018/1725, bo morda urad moral omejiti zagotavljanje informacij posameznikom, na katere se nanašajo osebni podatki, in uveljavljanje drugih pravic posameznikov, na katere se nanašajo osebni podatki, da bi zaščitil lastne preiskave, preiskave in postopke javnih organov držav članic, preiskovalna orodja in metode ter pravice drugih oseb, povezanih z njegovimi preiskavami.

                     (13)

                     V nekaterih primerih bi zagotavljanje določenih informacij posameznikom, na katere se nanašajo osebni podatki, ali razkritje obstoja preiskave lahko onemogočilo ali resno ogrozilo namen postopka obdelave in sposobnost urada ali pristojnih nacionalnih organov ter institucij, organov, uradov in agencij Unije, da učinkovito izvedejo preiskavo v prihodnosti.

                     (14)

                     Poleg tega mora urad zaščititi identiteto informatorjev, vključno z žvižgači, in prič, ki zaradi svojega sodelovanja z uradom ne bi smeli trpeti negativnih posledic.

                     (15)

                     Zato se lahko zgodi, da bo moral urad uporabiti nekatere razloge za omejitve iz člena 25 Uredbe (EU) 2018/1725 za postopke obdelave podatkov, izvedene v okviru nalog urada iz člena 2 Sklepa 1999/352/ES, ESPJ, Euratom.

                     (16)

                     Poleg tega je možno, da bo moral urad za ohranitev učinkovitega sodelovanja uporabiti omejitve pravic posameznikov, na katere se nanašajo osebni podatki, da se zaščitijo informacije, ki vsebujejo osebne podatke in katerih vir so službe Komisije ali druge institucije, organi, uradi in agencije Unije, pristojni organi držav članic in tretjih držav ter mednarodne organizacije. V ta namen bi se moral urad posvetovati z navedenimi službami, institucijami, organi, uradi, agencijami, organi in mednarodnimi organizacijami o ustreznih razlogih za omejitve ter o nujnosti in sorazmernosti omejitev.

                     (17)

                     Urad v okviru svoje preiskovalne funkcije pogosto izmenjuje informacije, vključno z osebnimi podatki, med drugim s službami Komisije in izvajalskimi agencijami, ki službam Komisije pomagajo pri izvajanju njihovih programov. V skladu s členom 25(5) Uredbe (EU) 2018/1725, ki zahteva, da se notranja pravila sprejmejo na najvišji ravni vodstva zadevnih institucij, organov, agencij in uradov Unije, ta sklep zajema obdelavo osebnih podatkov, vsebovanih v informacijah, ki jih morajo zadevne institucije, organi, agencije in uradi Unije posredovati uradu. Zato bi morale vse službe Komisije in izvajalske agencije, ki obdelujejo osebne podatke in so o tem dolžne obvestiti urad v skladu s členom 8(1) Uredbe (EU, Euratom) št. 883/2013, ali urad v primeru osebnih podatkov, ki jih obdeluje pri opravljanju svojih nalog, uporabljati pravila iz tega sklepa, da se zaščitijo postopki obdelave, ki jih izvaja urad. V takih okoliščinah bi se morale zadevne službe Komisije in izvajalske agencije zato posvetovati z uradom o ustreznih razlogih za omejitve ter o nujnosti in sorazmernosti omejitev, da bi se zagotovila njihova usklajena uporaba.

                     (18)

                     Urad in, če je to ustrezno, službe Komisije in izvajalske agencije bi morali vse omejitve obravnavati pregledno in vsako uporabo omejitev registrirati v ustreznem sistemu evidentiranja.

                     (19)

                     V skladu s členom 25(8) Uredbe (EU) 2018/1725 lahko upravljavci odložijo zagotavljanje informacij ali ne zagotovijo informacij posamezniku, na katerega se nanašajo osebni podatki, o razlogih za uporabo omejitve, če bi to kakor koli ogrozilo namen omejitve. Zlasti kadar se uporabi omejitev pravic iz členov 16 in 35, bi uradno obvestilo o taki omejitvi ogrozilo njen namen. Za zagotovitev, da je pravica posameznika, na katerega se nanašajo osebni podatki, do obveščenosti v skladu s členoma 16 in 38 Uredbe (EU) 2018/1725 omejena le, dokler obstajajo razlogi za odlog, bi moral urad redno proučevati svoje stališče.

                     (20)

                     Če se uporabi omejitev drugih pravic posameznikov, na katere se nanašajo osebni podatki, bi moral upravljavec za vsak primer posebej oceniti, ali bi sporočanje omejitve ogrozilo njen namen.

                     (21)

                     Uradna oseba za varstvo podatkov pri uradu in po potrebi uradna oseba za varstvo podatkov pri Komisiji ali zadevni izvajalski agenciji bi prav tako morali izvesti neodvisen pregled uporabe omejitev, da se zagotovi skladnost s tem sklepom.

                     (22)

                     Uredba (EU) 2018/1725 od datuma, ko začne veljati, brez kakršnega koli prehodnega obdobja nadomešča Uredbo (ES) št. 45/2001. Možnost uporabe omejitev za nekatere pravice je bila določena v Uredbi (ES) št. 45/2001. Da bi se izognili ogrožanju namena preiskav, ki so v pristojnosti urada, in negativnemu vplivu na pravice in svoboščine drugih oseb, bi se moral ta sklep uporabljati od datuma začetka veljavnosti Uredbe (EU) 2018/1725.

                     (23)

                     Posvetovanje z Evropskim nadzornikom za varstvo podatkov je bilo opravljeno 23. novembra 2018 –

               SPREJELA NASLEDNJI SKLEP:

            Člen 1
            Predmet urejanja in področje uporabe

               1.   Ta sklep določa pravila, ki jih mora Evropski urad za boj proti goljufijam (v nadaljnjem besedilu: urad) upoštevati za obveščanje posameznikov, na katere se nanašajo osebni podatki, o obdelavi njihovih podatkov v skladu s členi 14, 15 in 16 Uredbe (EU) 2018/1725.
               Določa tudi pogoje, pod katerimi lahko urad omeji uporabo členov 4, 14 do 20 in 35 Uredbe (EU) 2018/1725 v skladu s členom 25 navedene uredbe.

               2.   Ta sklep se uporablja za obdelavo osebnih podatkov s strani urada za namene dejavnosti, ki se izvajajo za izpolnitev nalog urada iz člena 2 Sklepa 1999/352/ES, ESPJ, Euratom in Uredbe (EU, Euratom) št. 883/2013, ali v zvezi s temi dejavnostmi.

               3.   Ta sklep se uporablja za obdelavo osebnih podatkov s strani služb Komisije in izvajalskih agencij, v kolikor obdelujejo osebne podatke, vsebovane v informacijah, ki jih morajo posredovati uradu v skladu s členom 8(1) Uredbe (EU, Euratom) št. 883/2013, ali osebne podatke, ki jih je urad že obdelal za namene dejavnosti iz odstavka 2 tega člena ali v zvezi z njimi.

            Člen 2
            Veljavne izjeme in omejitve

               1.   Urad pri izvajanju svojih nalog v zvezi s pravicami posameznikov, na katere se nanašajo osebni podatki, v skladu z Uredbo (EU) 2018/1725 prouči, ali velja katera od izjem iz navedene uredbe.

               2.   V skladu s členi 3 do 6 tega sklepa lahko urad omeji uporabo členov 14 do 20 in 35 Uredbe (EU) 2018/1725 ter člena 4 navedene uredbe, v kolikor njegove določbe ustrezajo pravicam in obveznostim iz členov 14 do 20 in 35 Uredbe (EU) 2018/1725, če bi izvrševanje teh pravic in obveznosti ogrozilo namen preiskovalnih dejavnosti urada, tudi z razkritjem njegovih preiskovalnih orodij in metod, ali bi negativno vplivalo na pravice in svoboščine drugih oseb.

               3.   V skladu s členi 3 do 6 tega sklepa lahko urad omeji pravice in obveznosti iz odstavka 2 tega člena v zvezi z osebnimi podatki, pridobljenimi od služb Komisije ali drugih institucij, organov, agencij in uradov Unije, pristojnih organov držav članic ali tretjih držav ali mednarodnih organizacij, v naslednjih okoliščinah:

                           (a)

                           če bi izvrševanje teh pravic in obveznosti lahko omejile službe Komisije ali druge institucije, organi, agencije in uradi Unije na podlagi drugih aktov iz člena 25 Uredbe (EU) 2018/1725 ali v skladu s poglavjem IX navedene uredbe ali ustanovitvenimi akti drugih institucij, organov, agencij in uradov Unije;

                           (b)

                           če bi izvrševanje teh pravic in obveznosti lahko omejili pristojni organi držav članic na podlagi aktov iz člena 23 Uredbe (EU) 2016/679 Evropskega parlamenta in Sveta (5) ali v skladu z nacionalnimi ukrepi za prenos členov 13(3), 15(3) ali 16(3) Direktive (EU) 2016/680 Evropskega parlamenta in Sveta (6);

                           (c)

                           če bi izvrševanje teh pravic in obveznosti lahko ogrozilo sodelovanje urada s tretjimi državami ali mednarodnimi organizacijami pri opravljanju njegovih nalog.

                     Urad se pred uporabo omejitev v okoliščinah iz točk (a) in (b) prvega pododstavka posvetuje z ustreznimi službami Komisije, institucijami, organi, agencijami ali uradi Unije ali pristojnimi organi držav članic, razen če mu je jasno, da je uporaba omejitve določena z enim od aktov iz navedenih točk.
               Točka (c) prvega pododstavka se ne uporablja, kadar nad interesom Unije za sodelovanje s tretjimi državami ali mednarodnimi organizacijami prevladajo interesi ali temeljne pravice in svoboščine posameznikov, na katere se nanašajo osebni podatki.

               4.   Službe Komisije in izvajalske agencije lahko pri obdelavi osebnih podatkov v primerih iz člena 1(3) po potrebi uporabijo omejitve v skladu s tem sklepom. V ta namen se posvetujejo z uradom, razen če je zadevni službi Komisije ali izvajalski agenciji jasno, da je uporaba omejitve v skladu s tem sklepom upravičena.

            Člen 3
            Zagotavljanje informacij posameznikom, na katere se nanašajo osebni podatki

               1.   Urad na svojem spletišču objavi obvestila o varstvu podatkov, s katerimi so vsi posamezniki, na katere se nanašajo osebni podatki, obveščeni o njegovih dejavnostih, ki vključujejo obdelavo njihovih osebnih podatkov.

               2.   Urad vse posameznike, na katere se nanašajo osebni podatki in za katere meni, da so preiskovanci, priče ali informatorji v smislu Uredbe (EU, Euratom) št. 883/2013, obvesti posamično.

               3.   Kadar urad v celoti ali delno omeji zagotavljanje informacij posameznikom iz odstavka 2, na katere se nanašajo osebni podatki, v evidenci zabeleži razloge za omejitev, vključno z oceno nujnosti in sorazmernosti omejitve.
               V ta namen se v evidenci navede, kako bi zagotavljanje informacij ogrozilo namen preiskovalnih dejavnosti urada ali omejitev, ki se uporabijo v skladu s členom 2(3), ali kako bi negativno vplivalo na pravice in svoboščine drugih oseb.
               Evidenca in po potrebi dokumenti, ki vsebujejo temeljna dejstva in pravne elemente, se registrirajo. Na zahtevo se predložijo Evropskemu nadzorniku za varstvo podatkov.

               4.   Omejitev iz odstavka 3 se uporablja, dokler obstajajo razlogi, ki jo upravičujejo.
               Ko razlogi za omejitev ne obstajajo več, urad zadevne informacije in razloge za omejitev sporoči posamezniku, na katerega se nanašajo osebni podatki. Urad posameznika, na katerega se nanašajo osebni podatki, hkrati obvesti o možnosti, da lahko kadar koli vloži pritožbo pri Evropskem nadzorniku za varstvo podatkov ali uveljavlja pravno sredstvo na Sodišču Evropske unije.
               Urad pregleda uporabo omejitve vsakih šest mesecev od njene uvedbe in ob zaključku zadevne preiskave. Nato upravljavec prouči potrebo po ohranitvi kakršne koli omejitve enkrat na leto.

            Člen 4
            Pravica posameznika, na katerega se nanašajo osebni podatki, do dostopa

               1.   Kadar posamezniki, na katere se nanašajo osebni podatki, v skladu s členom 17 Uredbe (EU) 2018/1725 zahtevajo dostop do svojih osebnih podatkov, ki se obdelujejo v okviru enega ali več posebnih primerov, ali do določenega postopka obdelave, urad svojo oceno zahteve omeji le na te osebne podatke.

               2.   Kadar urad v celoti ali delno omeji pravico do dostopa iz člena 17 Uredbe (EU) 2018/1725, sprejme naslednje ukrepe:

                           (a)

                           v svojem odgovoru na zahtevo posameznika, na katerega se nanašajo osebni podatki, obvesti o uporabljeni omejitvi in glavnih razlogih zanjo ter o možnosti vložitve pritožbe pri Evropskem nadzorniku za varstvo podatkov ali uveljavljanja pravnega sredstva na Sodišču Evropske unije;

                           (b)

                           v evidenci zabeleži razloge za omejitev, vključno z oceno nujnosti in sorazmernosti omejitve; v ta namen se v evidenci navede, kako bi zagotovitev dostopa ogrozila namen preiskovalnih dejavnosti urada ali omejitev, ki se uporabijo v skladu s členom 2(3), ali bi negativno vplivala na pravice in svoboščine drugih posameznikov, na katere se nanašajo osebni podatki.

                     Zagotavljanje informacij iz točke (a) se lahko odloži, opusti ali zavrne v skladu s členom 25(8) Uredbe (EU) 2018/1725.

               3.   Evidenca iz točke (b) odstavka 2 in po potrebi dokumenti, ki vsebujejo temeljna dejstva in pravne elemente, se registrirajo. Na zahtevo se predložijo Evropskemu nadzorniku za varstvo podatkov. Uporablja se člen 25(7) Uredbe (EU) 2018/1725.

            Člen 5
            Pravica do popravka, izbrisa in omejitve obdelave
            Kadar urad v celoti ali delno omeji izvrševanje pravice do popravka, izbrisa ali omejitve obdelave iz členov 18, 19(1) in 20(1) Uredbe (EU) 2018/1725, sprejme ukrepe iz člena 4(2) tega sklepa in registrira evidenco v skladu s členom 4(3) tega sklepa.

            Člen 6
            Obveščanje posameznika, na katerega se nanašajo osebni podatki, o kršitvah varstva osebnih podatkov
            Kadar urad omeji obveščanje posameznika, na katerega se nanašajo osebni podatki, o kršitvah varstva osebnih podatkov, kakor je navedeno v členu 35 Uredbe (EU) 2018/1725, razloge za omejitev zabeleži v evidenci in registrira v skladu s členom 3(3) tega sklepa. Uporablja se člen 3(4) tega sklepa.

            Člen 7
            Pregled s strani uradne osebe za varstvo podatkov

               1.   Uradna oseba za varstvo podatkov pri uradu je brez nepotrebnega odlašanja obveščena, kadar se pravice posameznikov, na katere se nanašajo osebni podatki, omejijo v skladu s tem sklepom. Uradni osebi za varstvo podatkov pri uradu se zagotovi dostop do evidence in vseh dokumentov, ki vsebujejo temeljna dejstva in pravne elemente.
               Uradna oseba za varstvo podatkov pri uradu lahko zahteva pregled omejitev. Uradna oseba za varstvo podatkov pri uradu je pisno obveščena o rezultatu zahtevanega pregleda.

               2.   Kadar službe Komisije in izvajalske agencije obdelujejo osebne podatke v primerih iz člena 1(3), je uradna oseba za varstvo podatkov pri Komisiji ali po potrebi uradna oseba za varstvo podatkov pri zadevni izvajalski agenciji brez nepotrebnega odlašanja obveščena, kadar se pravice posameznikov, na katere se nanašajo osebni podatki, omejijo v skladu s tem sklepom. Na zahtevo se uradni osebi za varstvo podatkov pri Komisiji ali po potrebi uradni osebi za varstvo podatkov pri zadevni izvajalski agenciji zagotovi dostop do evidence in vseh dokumentov, ki vsebujejo temeljna dejstva in pravne elemente.
               Uradna oseba za varstvo podatkov pri Komisiji ali po potrebi uradna oseba za varstvo podatkov pri zadevni izvajalski agenciji lahko zahteva pregled omejitev. Uradna oseba za varstvo podatkov pri Komisiji ali uradna oseba za varstvo podatkov pri zadevni izvajalski agenciji je pisno obveščena o rezultatu zahtevanega pregleda.

               3.   Vse izmenjave informacij z uradno osebo za varstvo podatkov med celotnim postopkom se zabeležijo v ustrezni obliki.

            Člen 8
            Začetek veljavnosti
            Ta sklep začne veljati na dan objave v Uradnem listu Evropske unije.
            Uporablja se od 11. decembra 2018.

            V Bruslju, 11. decembra 2018

                  Za Komisijo

                  Predsednik

               Jean-Claude JUNCKER

            (1)  Sklep Komisije 1999/352/ES, ESPJ, Euratom z dne 28. aprila 1999 o ustanovitvi Evropskega urada za boj proti goljufijam (OLAF) (UL L 136, 31.5.1999, str. 20).

            (2)  Uredba (EU, Euratom) št. 883/2013 Evropskega parlamenta in Sveta z dne 11. septembra 2013 o preiskavah, ki jih izvaja Evropski urad za boj proti goljufijam (OLAF), ter razveljavitvi Uredbe (ES) št. 1073/1999 Evropskega parlamenta in Sveta in Uredbe Sveta (Euratom) št. 1074/1999 (UL L 248, 18.9.2013, str. 1).

            (3)  Uredba (EU) 2018/1725 Evropskega parlamenta in Sveta z dne 23. oktobra 2018 o varstvu posameznikov pri obdelavi osebnih podatkov v institucijah, organih, uradih in agencijah Unije in o prostem pretoku takih podatkov ter o razveljavitvi Uredbe (ES) št. 45/2001 in Sklepa št. 1247/2002/ES (UL L 295, 21.11.2018, str. 39).

            (4)  Uredba (ES) št. 45/2001 Evropskega parlamenta in Sveta z dne 18. decembra 2000 o varstvu posameznikov pri obdelavi osebnih podatkov v institucijah in organih Skupnosti in o prostem pretoku takih podatkov (UL L 8, 12.1.2001, str. 1).

            (5)  Uredba (EU) 2016/679 Evropskega parlamenta in Sveta z dne 27. aprila 2016 o varstvu posameznikov pri obdelavi osebnih podatkov in o prostem pretoku takih podatkov ter o razveljavitvi Direktive 95/46/ES (Splošna uredba o varstvu podatkov) (UL L 119, 4.5.2016, str. 1).

            (6)  Direktiva (EU) 2016/680 Evropskega parlamenta in Sveta z dne 27. aprila 2016 o varstvu posameznikov pri obdelavi osebnih podatkov, ki jih pristojni organi obdelujejo za namene preprečevanja, preiskovanja, odkrivanja ali pregona kaznivih dejanj ali izvrševanja kazenskih sankcij, in o prostem pretoku takih podatkov ter o razveljavitvi Okvirnega sklepa Sveta 2008/977/PNZ (UL L 119, 4.5.2016, str. 89).


Odločba Komisije z dne 26/10/2018 o razglasitvi združljivosti koncentracije s skupnim trgom (Zadeva št. COMP/M.8989 - Sony Corporation of America / Mubadala Investment Company PJSC) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


Odločba Komisije z dne 21/12/2018 o razglasitvi združljivosti koncentracije s skupnim trgom (Zadeva št. COMP/M.8747 - Bolloré Group / APMT / CIT) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


Odločba Komisije z dne 21/12/2018 o razglasitvi združljivosti koncentracije s skupnim trgom (Zadeva št. COMP/M.9085 - DR. AUGUST OETKER KG / Transgourmet Deutschland Gmbh & Co. OHG / F&B - Food and Beverage Services Gmbh) v skladu z Uredbo Sveta (ES) št. 139/2004 (Besedilo v nemškem jeziku je edino verodostojno)


Odločba Komisije z dne 25/09/2018 o razglasitvi združljivosti koncentracije s skupnim trgom (Zadeva št. COMP/M.9072 - KKR & Co. Inc. / Altice France S.A.) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


Odločba Komisije z dne 19/10/2018 o razglasitvi združljivosti koncentracije s skupnim trgom (Zadeva št. COMP/M.9059 - CVC Capital Partners SICAV-FIS S.A. / Messer Group GmbH) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


Odločba Komisije z dne 11/01/2019 o razglasitvi združljivosti koncentracije s skupnim trgom (Zadeva št. COMP/M.9210 - NN Group / Allianz Group / NRP Group) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


Odločba Komisije z dne 09/01/2019 o razglasitvi združljivosti koncentracije s skupnim trgom (Zadeva št. COMP/M.9206 - Equistone Partners Europe / Courir) v skladu z Uredbo Sveta (ES) št. 139/2004 (Besedilo v francoskem jeziku je edino verodostojno)


Odločba Komisije z dne 09/01/2019 o razglasitvi združljivosti koncentracije s skupnim trgom (Zadeva št. COMP/M.9213 - ORDU YARDIMLAŞMA KURUMU / CIMPOR PORTUGAL, SGPS, S.A.) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


title: Sklep Sveta (EU) 2019/131 z dne 15. oktobra 2018 o sklenitvi Sporazuma v obliki izmenjave pisem med Evropsko unijo in Švicarsko konfederacijo o kumulaciji porekla med Evropsko unijo, Švicarsko konfederacijo, Kraljevino Norveško in Republiko Turčijo v okviru splošnega sistema preferencialov

text:
                  29.1.2019

                  SL

                  Uradni list Evropske unije

                  L 25/1

         SKLEP SVETA (EU) 2019/131
         z dne 15. oktobra 2018
         o sklenitvi Sporazuma v obliki izmenjave pisem med Evropsko unijo in Švicarsko konfederacijo o kumulaciji porekla med Evropsko unijo, Švicarsko konfederacijo, Kraljevino Norveško in Republiko Turčijo v okviru splošnega sistema preferencialov
         SVET EVROPSKE UNIJE JE –
         ob upoštevanju Pogodbe o delovanju Evropske unije in zlasti člena 207(4) v povezavi s točko (a)(v) drugega pododstavka člena 218(6) Pogodbe,
         ob upoštevanju predloga Evropske komisije,
         ob upoštevanju odobritve Evropskega parlamenta (1),
         ob upoštevanju naslednjega:

                     (1)

                     V skladu s točko (b) člena 41 Delegirane uredbe Komisije (EU) 2015/2446 (2) se izdelki, pridobljeni na Norveškem, v Švici ali Turčiji, ki vsebujejo materiale, ki niso bili tam v celoti pridobljeni, štejejo za izdelke s poreklom iz države upravičenke, če so bili takšni materiali zadostno obdelani ali predelani v smislu člena 45 navedene delegirane uredbe.

                     (2)

                     V skladu s členom 54 Delegirane uredbe (EU) 2015/2446 se sistem kumulacije uporabi pod pogojem, da Švica po načelu vzajemnosti enako obravnava izdelke s poreklom iz držav upravičenk, ki vsebujejo materiale s poreklom iz Unije.

                     (3)

                     V zvezi s Švico je bil ta sistem kumulacije na začetku vzpostavljen s sporazumom v obliki izmenjave pisem med Unijo in Švico. Navedena izmenjava pisem je bila izvedena 14. decembra 2000, po tem, ko jo je Svet potrdil s Sklepom 2001/101/ES (3).

                     (4)

                     Za zagotovitev uporabe pojma poreklo, ki ustreza pojmu iz pravil o poreklu v splošnem sistemu preferencialov (v nadaljnjem besedilu: GSP) Unije, je Švica spremenila svoja pravila o poreklu GSP. Zato je treba revidirati Sporazum v obliki izmenjave pisem med Unijo in Švico.

                     (5)

                     Sistem vzajemnega priznavanja nadomestnih potrdil o poreklu obrazec A, ki ga uporabljajo Unija, Norveška in Švica, bi bilo treba še naprej ohraniti v revidirani izmenjavi pisem ter ga dati v pogojno uporabo Turčiji, da se olajša trgovina med Unijo, Norveško, Švico in Turčijo.

                     (6)

                     Poleg tega pravila o poreklu v okviru GSP Unije, kot so bila prenovljena leta 2010, zagotavljajo izvajanje novega sistema za določitev dokazil o poreklu s strani registriranih izvoznikov, ki se bo uporabljal od 1. januarja 2017. V zvezi s tem je prav tako treba opraviti spremembe v izmenjavi pisem.

                     (7)

                     Da se predvidi uporaba navedenega novega sistema in pravil, ki se nanašajo nanj, je Svet 8. marca 2012 Komisijo pooblastil za pogajanja s Švico o sporazumu v obliki izmenjave pisem o vzajemnem priznavanju nadomestnih potrdil o poreklu obrazec A ali nadomestnih navedb o poreklu ter o zagotavljanju, da se izdelki, ki vsebujejo sestavine s poreklom iz Norveške, Švice ali Turčije ob prihodu na carinsko območje Unije obravnavajo kot izdelki, ki vsebujejo sestavine s poreklom iz Unije.

                     (8)

                     Komisija je opravila pogajanja s Švico in sporazum je bil sprejet v obliki izmenjave pisem med Evropsko unijo, Švicarsko konfederacijo, Kraljevino Norveško in Republiko Turčijo v okviru splošnega sistema preferencialov (v nadaljnjem besedilu: Sporazum).

                     (9)

                     Sporazum bi bilo treba odobriti –

               SPREJEL NASLEDNJI SKLEP:

            Člen 1
            Sporazum v obliki izmenjave pisem med Evropsko unijo in Švicarsko konfederacijo o kumulaciji porekla med Evropsko unijo, Švicarsko konfederacijo, Kraljevino Norveško in Republiko Turčijo v okviru splošnega sistema preferencialov se odobri v imenu Unije.
            Besedilo Sporazuma je priloženo temu sklepu.

            Člen 2
            Predsednik Sveta v imenu Unije pošlje uradno obvestilo iz člena 18 Sporazuma (4).

            Člen 3
            Ta sklep začne veljati na dan sprejetja.

            V Luxembourgu, 15. oktobra 2018

                  Za Svet

                  Predsednica

               E. KÖSTINGER

            (1)  Odobritev še ni objavljena v Uradnem listu.

            (2)  Delegirana uredba Komisije (EU) 2015/2446 z dne 28. julija 2015 o dopolnitvi Uredbe (EU) št. 952/2013 Evropskega parlamenta in Sveta o podrobnih pravilih v zvezi z nekaterimi določbami carinskega zakonika Unije (UL L 343, 29.12.2015, str. 1).

            (3)  Sklep Sveta 2001/101/ES z dne 5. decembra 2000 o odobritvi Sporazuma v obliki izmenjave pisem med Skupnostjo in vsako od držav EFTA, ki dodeljuje tarifne preferenciale po splošnem sistemu preferencialov (Norveška in Švica), o zagotavljanju, da se blago, ki vsebuje sestavine s poreklom iz Norveške ali Švice ob prihodu na carinsko območje Skupnosti obravnava kot blago, ki vsebuje sestavine s poreklom iz Skupnosti (vzajemni sporazum) (UL L 38, 8.2.2001, str. 24).

            (4)  Generalni sekretariat Sveta bo v Uradnem listu Evropske unije objavil datum začetka veljavnosti Sporazuma.


title: Sklep (EU, Euratom) 2019/164 predstavnikov vlad držav članic z dne 1. februarja 2019 o imenovanju dveh sodnikov in enega generalnega pravobranilca Sodišča

text:
                  4.2.2019

                  SL

                  Uradni list Evropske unije

                  L 32/7

         SKLEP (EU, Euratom) 2019/164 PREDSTAVNIKOV VLAD DRŽAV ČLANIC
         z dne 1. februarja 2019
         o imenovanju dveh sodnikov in enega generalnega pravobranilca Sodišča
         PREDSTAVNIKI VLAD DRŽAV ČLANIC EVROPSKE UNIJE SO –
         ob upoštevanju Pogodbe o Evropski uniji in zlasti člena 19 navedene pogodbe,
         ob upoštevanju Pogodbe o delovanju Evropske unije ter zlasti členov 253 in 255 navedene pogodbe,
         ob upoštevanju Pogodbe o ustanovitvi Evropske skupnosti za atomsko energijo in zlasti člena 106a(1) navedene pogodbe,
         ob upoštevanju naslednjega:

                     (1)

                     Mandat 14 sodnikov in petih generalnih pravobranilcev Sodišča je potekel 6. oktobra 2018. Zato bi bilo treba opraviti imenovanja za zapolnitev mest, ki še niso zapolnjena.

                     (2)

                     Na mesto sodnika Sodišča je bil predlagan Christopher VAJDA. Na mesto generalnega pravobranilca Sodišča je bil predlagan Priit PIKAMÄE.

                     (3)

                     Mandat sodnika Christopherja VAJDE, ki ga je predlagala vlada Združenega kraljestva Velika Britanija in Severna Irska, poteče 6. oktobra 2024 ali na datum izstopa Združenega kraljestva iz Evropske unije, kar nastopi prej. Mandat generalnega pravobranilca poteče 6. oktobra 2024.

                     (4)

                     Poleg tega bi bilo treba v skladu s členoma 5 in 7 Protokola št. 3 o statutu Sodišča Evropske unije in zaradi odstopa Allana ROSASA, ki bo začel učinkovati 7. oktobra 2019, za preostanek njegovega mandata, to je do 6. oktobra 2021, imenovati enega sodnika Sodišča.

                     (5)

                     Na prosto mesto je bil predlagan Niilo JÄÄSKINEN.

                     (6)

                     Odbor, ustanovljen na podlagi člena 255 Pogodbe o delovanju Evropske unije, je dal mnenje o ustreznosti navedenih kandidatov za opravljanje nalog sodnika in generalnega pravobranilca Sodišča –

               SPREJELI NASLEDNJI SKLEP:

            Člen 1

               1.   Christopher VAJDA se imenuje za sodnika Sodišča za obdobje od začetka veljavnosti tega sklepa do 6. oktobra 2024 ali do datuma izstopa Združenega kraljestva iz Evropske unije, kar nastopi prej.

               2.   Priit PIKAMÄE se imenuje za generalnega pravobranilca Sodišča za obdobje od začetka veljavnosti tega sklepa do 6. oktobra 2024.

               3.   Niilo JÄÄSKINEN se imenuje za sodnika Sodišča za obdobje od 7. oktobra 2019 do 6. oktobra 2021.

            Člen 2
            Ta sklep začne veljati dan po objavi v Uradnem listu Evropske unije.

            V Bruslju, 1. februarja 2019

                  Predsednica

               L. ODOBESCU